Torna l'Activa Jove Gandia
08 octubre 2021

## Torna l'Activa Jove Gandia08 octubre 2021Última actualización: 11 octubre 2021

![](../gestion/img/5dbc66786c8c8c2793626e9ad0970e3556e3d164627abd0e52a95556089b2473.jpg)  
  

Seguint amb la línia de promoure l’oci alternatiu del programa “Activa Jove”, que es va realitzar l’estiu passat, la **regidora de Joventut, Lydia Morant**, acompanyada del **president del Consell dels Joves de Gandia, David Valiente**, i de la tècnica del departament de Joventut, Andrea Badal, ha presentat les principals línies de la programació d’aquesta nova edició, que es desenvoluparà entre el 15 d’octubre i el 18 de desembre.

      _“El programa anterior va tindre una bona acollida per part dels joves a pesar de les mesures Covid-19. Les activitats es dissenyen intentant cobrir les inquietuds i els interessos dels joves, optant per una oferta àmplia i variada. També les activitats van dirigides a que els joves puguen generar aficions perdurables en el temps que contribuïsquen a potenciar la salut i reduir el consum de substàncies”._

      Hi ha activitats de tota classe: taller impressió 3D, tallers artístics, tornejos esportius, esports a la piscina, torneig de play... Així com activitats que van tindre bona acollida en la programació d’estiu: soccerball, paintball taller de còctel sense alcohol... Aquestes activitats han sigut triades segons els gustos i preferències dels joves mitjançant enquestes sobre activitats que els agradarien realitzar. D’aquesta manera aquest programa recull activitats esportives, artístiques, educatives...

      S’hi ha definit dos grups d’edat: un de 12 a 17 anys i l’altre de 18 a 30. Aquesta distinció és important, ja que en els joves majors d’edat el model d’oci predominant és la nit, la festa i el consum, però en els menors encara no està tan consolidat aquest model. Per això, les activitats en quest últim grup, de 12 a 17 anys, es realitzaran en una franja no nocturna (fins a les 22.00 h) per a no crear l’hàbit d’oci nocturn i fer una prevenció primària. En el grup de 18 a 30 any les activitats es realitzaran a partir de les 22.00 h.

      Els punts de realització de les activitats seran fonamentalment quatre: el poliesportiu municipal de Gandia, el Centre esportiu del Grau, l’Alqueria Laborde (seu del Consell dels Joves de Gandia) i l’Espai Jove. _“D’aquesta manera volem que els joves coneguen els recursos als quals tenen accés i fomentar la utilització d’espais saludables i de lliure consum”._

      Tot aquest projecte està integrat en la línia estratègica d’oci i temps lliure de l’estratègia de joventut de Gandia. Aquesta estratègia redactada pel departament de joventut pretén ser l’avantsala al Pla Jove Gandia 2022-2027. Un document senzill i comprensible que es pot utilitzar com a ferramenta de gestió a l’hora d’organitzar el Pla Jove de Gandia.

      Tota la informació pel que fa a la programació i la inscripció prèvia a les activitats es pot consultar a la web activajove.gandia.org.

      S’hi seguirà el protocol Covid-19 en eixe moment per tal de garantir la seguretat en totes les activitats.